  Майя Бывальцева 18-тӥ инвожое Удмуртиысь Вотка карын элькун Сабантуй ортчоз. 15 часозь пӧртэм площадкаосын радъяськозы вожвылъяськонъёс но концертъёс, озьы ик бадӟым адӟытон-вузкарон. Праздникын Удмуртиысь но Татарстанысь усточиослэн «Биеп-җырлап күңел ачыйк!» бадӟым концертсы ортчоз. Тужгес шаплыосыз «Батырлар — алга!» («Батыр — азьань!») площадкаын ӵошатскозы. Со сяна, воргоронъёс Сабантуйлэн валтӥсь вожвылъяськоназ — бигеръёслэн «Көрәш» йӧскалык нюръяськоназы кужымзэс мерталозы. Вормисьлы така сётозы. Сое пельпум вылаз ӝутыса, воргорон площадетӥ — Майданэтӥ котыр ортчыны кулэ. «Элькун Сабантуйлэн историяз нырысьсэ йӧскалык азбаръёслэн вожвылъяськонзы ортчоз. Отын возьматозы йӧскалык сиён-юонъёсты, озьы ик киужъёсты — бадьпу ньӧрлэсь, кызьпу туйлэсь, горд сюйлэсь, кулэсь арбериосты, пужыятскемъёсты но мукетсэ. Вормисьёсты дипломъёсын но дуно кузьымъёсын пусъёзы», — ивортэ Удмуртиысь Йӧскалык политикая министерство. Нялтас вераса, туэ праздникын кудӟытӥсь юонъёсын вузкарыны ӧвӧл лэземын. Праздниклэн радлыказ: 09:00—11:00 — куноосты пумитан «Сабантуйга рәхим итегез!» — «Гажаса ӧтиськом Сабантуе!». 10:00—16:00 — «Ярминка» адӟытон-вузкарон. 11:00—11:45 — «Сабантуй — 2016» йӧскалык праздникез сиё-дано усьтон. Удмуртиысь, Пермь шаерысь, Татарстанысь делегациослэн парадзы. 12:00—15:00 — нылпи площадкалэн ужамез. 12:00—15:00 — фольклор коллективъёслэн, арганчиослэн, такмакъёсты быдэсъясьёслэн возьматонъёссы. 12:00—16:00 — Удмуртиысь но Татарстанысь усточиослэн концертсы. 12:00—16:00 — «Батырлар — алга!» площадкалэн ужамез: юбо вылэ тубон, мешокъёсын жугиськон, ведраосын бызьылон, кузьдалае но вылӥе тэтчан, гира ӝутъян, гозы кыскан но мукет. 12:00—15:00 — «Көрәш» нюръяськонъя ӵошатсконъёс. 13:00 — юбилейзэс пусйись кузпалъёсты, егит семьяосты, трос нылпиё бигер семьяосты сӥлы карон. 14:30—15:00 — «Тужгес чеберез вузкарон инты» но «Устоез йӧскалык азбар» конкурсъёсын вормисьёсты пусъён. 15:00—16:00 — йӧскалык вожвылъяськонъёсын вормисьёсты но «Сабантуй — 2016» праздниклэсь валтӥсь батыръёссэ пусъён. Тегъёс: Лулчеберет Удмуртия йӧскалыклулчеберет праздникъёс Вотка бигеръёс  